**ריקוד בכיסא גלגלים** הוא ענף ספורט נכים, הדומה לריקוד תחרותי (אנ') למעט היותו מבוצע בידי רקדנים היושבים בכיסאות גלגלים, והוא אחד מענפי תחרויות המשחקים הפאראלימפיים.

תחרות מסוג Combi
תחרות מסוג Duo

היסטוריה
--------

התחרות הראשונה בריקוד בכיסא גלגלים נערכה בשוודיה בשנת 1968. תחרות בינלאומית ראשונה נערכה בשנת 1977 והחל משנת 1998 נערכות אליפויות העולם. 

הריקוד בכיסא גלגלים מהווה טיפול שיקומי לנכה, אשר נהנה מפעילות חברתית, מוסיקלית, תנועתיות אשר משפיעים על רווחתו של הנכה והעלאת הערך העצמי שלו.

סוגי הריקוד
-----------

קיימים מספר סוגים של ריקוד בכיסא גלגלים:

* Combi, כאשר השותף אינו משתמש בכיסא גלגלים
* Duo, כאשר זוג משתמש ב-2 כיסאות גלגלים
* Formation, כאשר בריקוד משתתפים מ-4 עד 8 זוגות

הזוגות מחולקים ל-2 קטגוריות בהתאם להיקף הפגיעה בגוף.

ריקוד בכיסא גלגלים בישראל
-------------------------

תחילת הענף הייתה בשנת 1988, בניסיונה של אורלי באור עם רקדן נכה אחד בבית הלוחם בחיפה. באור איתרה את צורך הנכים בשילובם בתרבות הפנאי והעלתה את הרעיון לפתוח חוג ריקודים לנכי צה"ל בבית הלוחם. ב-1989 הקימה את הלהקה הייצוגית "הורה גלגלים" ובהמשך את הנבחרת הייצוגית לריקודים סלוניים, בהם: סמבה, רומבה, צ'ה צ'ה צ'ה, פסדובלה, ג'ייב וגם פרי סטייל. בשנת 2000 כשהשתלבה באור במערך השיקומי של בית החולים לוינשטיין, היא פיתחה תכנית פעילות במוסיקה ותנועה, ונערכה להכשרת מדריכים חדשים בתחום הריקוד בכיסא גלגלים. ב-2003 הקימה באור את להקת "גלגלי ראשון לציון". ב-2004 הקימה במסגרת ארגון המדריכים והיוצרים לריקודי עם, הועדה למחול לאוכלוסיות בעלות צרכים מיוחדים, המטפלת בפתיחת קורסים להסמכת מדריכים, ימי עיון, והשתלמויות בשיתוף משרד החינוך והתרבות, אשר נערכים במכללות, אוניברסיטאות וסמינרים למורים, ובמסגרות נוספות ברחבי הארץ. 

ב- 1999 הוקמה להקת "גלגל במעגל" בהרצליה, בתחילה על ידי עמותת קנ"ף. משנת 2014 בחסות עירית הרצליה. כוריאוגרף הלהקה רוני סימן טוב. 

ב-2004 הוקמה להקת "גלגלי רנ"י" של עמותת איל"ן (איגוד ישראלי לילדים נפגעים) כוריאוגרפית הלהקה לירון טביב.

הלהקות הייצוגיות הופיעו בארץ וברחבי העולם באירועים ובפסטיבלים.

### נבחרת ישראל

נבחרת ישראל משתתפת באליפויות העולם ובאליפויות אירופה ואסיה, וזוכה להישגים רבים בתחום. באליפות אירופה שנערכה בשנת 2018 זכתה נבחרת ישראל ב-8 מדליות.

ויטל זינגר זכתה במקום השלישי באליפות העולם ובמקום השני באליפות אירופה, 2018. ב-2022 זכתה יחד עם שון זיו, שותפה המורה לריקוד וכוריאוגרף, במדליית כסף ובמדליית ארד בגביע העולם.

תומר מרגלית היא אלופת אירופה, אלופת אסיה וסגנית אלופת העולם בריקוד בכיסא גלגלים 2022. בעקבות מלחמת חרבות הברזל, נאלצה להיעדר מאליפות העולם לשנות 2023.

### אירועים בישראל

בשיתוף פעולה בינלאומי, הגיעה ב-2016 להקת AXIS מאוקלנד לסדנה משותפת עם להקת איל"ן קריית חיים.

ב-2022 השתתפה להקת "גלגלי רנ"י" של עמותת איל"ן בטקס יום העצמאות ה-74 למדינת ישראל, הצמד ויטל זינגר ושון זיו השתתף בטקס נעילת המכביה ה-21, ויש רקדנים שמלוהקים בפסטיבל כרמיאל, באירועי הפסטיגל ועוד.

השתתפותם של נכים באירועים השונים, הוא חלק משיוויון הזדמנויות, העצמה ושילובם בחברה.

ספר בנושא
---------

* 2004 - הספר" נכים ורוקדים" נכתב ע"י אורלי באור, הוצאת "כותרות"

קישורים חיצוניים
----------------

ויקישיתוף מדיה וקבצים בנושא **ריקוד בכיסא גלגלים** בוויקישיתוף
* אתר האינטרנט הרשמי של הפדרציה הבינלאומית

הערות שוליים
------------

1. ↑  מחול שיקומי | אורלי באור
2. 1 2 3 4  צפו: ויטל זינגר רוקדת אל המדליות על כיסא גלגלים, באתר mynetbatyam, ‏2022-10-16
3. 1 2 3  הספר נכים רוקדים | אורלי באור
4. 1 2 3  הופעות בארץ ובעולם | אורלי באור
5. ↑  הסמכת מדריכים | אורלי באור
6. 1 2 3 4  שומפלבי, אטילה (2022-05-03). "רוקדים על כיסאות גלגלים: הכוכבים של טקס יום העצמאות". *Ynet*. נבדק ב-2024-01-03.
7. ↑  שבע מדליות לישראלים באליפות אירופה בריקוד בכיסאות גלגלים, באתר דבר העובדים בארץ ישראל
8. ↑  יאיר צוקר, שבע מדליות לישראלים באליפות אירופה בריקוד בכיסאות גלגלים, באתר דבר העובדים בארץ ישראל, ‏2018-11-13
9. 1 2  מגזין - לינוי אשרם ותומר מרגלית: "הספורט חיבר אותנו למתחרים בעולם, גם בתקופה הזאת", באתר פרוגי, ‏2024-01-02
10. ↑  רויטל שוורץ סבירסקי, להקת מחול בינלאומית הגיעה לרקוד בקרית חיים – על כסאות גלגלים, באתר חי פֹּה - תאגיד החדשות של חיפה והסביבה, ‏2016-01-15
11. ↑  *טקס הדלקת המשואות לציון יום העצמאות ה-74 של מדינת ישראל | ג' באייר התשפ"ב - 04.05.2022*, נבדק ב-2024-01-03